Document ID: 32006D0169

KOMISJONI OTSUS,
21. veebruar 2006,
millega muudetakse otsust 93/52/EMÜ seoses Poola ja teatavate Itaalia provintside või maakondade ametlikult brutselloosivabaks (B. melitensis) tunnistamisega ning otsust 2003/467/EÜ seoses teatavate Itaalia provintside või maakondade ametlikult veiste tuberkuloosi, brutselloosi ja ensootilise leukoosi vabaks tunnistamisega
(teatavaks tehtud numbri K(2006) 490 all)
(EMPs kohaldatav tekst)
(2006/169/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, (1) eriti selle A lisa I osa punkti 4, A lisa II osa punkti 7 ja D lisa I osa punkti E,
võttes arvesse nõukogu 28. jaanuari 1991. aasta direktiivi 91/68/EMÜ loomatervishoiu kohta ühendusesiseses lamba- ja kitsekaubanduses, (2) eriti selle A lisa 1. peatüki punkti II,
ning arvestades järgmist:
(1)
Komisjoni 21. detsembri 1992. aasta otsuses 93/52/EMÜ (milles registreeritakse teatavate liikmesriikide või piirkondade vastavus nõuetele seoses brutselloosiga (B. melitensis) ja antakse neile ametlikult haigusvaba liikmesriigi või piirkonna staatus) (3) loetletakse liikmesriikide piirkonnad, mis on ametlikult tunnistatud brutselloosivabaks (B. melitensis) vastavalt direktiivile 91/68/EMÜ.
(2)
Poola esitas komisjonile kogu oma territooriumi kohta dokumendid, millest ilmneb vastavus direktiivi 91/68/EMÜ A lisa 1. peatüki punktiga II.1.b ettenähtud tingimustele. Lisaks sellele on Poola astunud samme, et järgida teatavaid muid direktiivis 91/68/EMÜ sätestatud tingimusi pisteliste kontrollide kohta, mida tuleb läbi viia pärast Poola brutselloosivabaks tunnistamist.
(3)
Seepärast tuleks Poola lamba- või kitsekasvatusmajandite osas tunnistada ametlikult brutselloosivabaks (B. melitensis).
(4)
Friuli-Venezia Giulia maakonnas, Liguuria maakonna Savona provintsis, Molise maakonna Isernia provintsis ning Abruzzo maakonna Pescara provintsis on vähemalt 99,8 % lamba- ja kitsekasvatusettevõtetest ametlikult brutselloosivabad. Lisaks sellele on kõnealused provintsid ja maakond kohustunud järgima teatavaid muid direktiivis 91/68/EMÜ sätestatud tingimusi, mis käsitlevad pistelise kontrolli läbiviimist pärast asjaomaste provintside brutselloosivabaks tunnistamist.
(5)
Friuli-Venezia Giulia maakond, Liguuria maakonna Savona provints, Molise maakonna Isernia provints ning Abruzzo maakonna Pescara provints tuleks seepärast lamba- või kitsekasvatusettevõtete osas tunnistada ametlikult brutselloosivabaks (B. melitensis).
(6)
Direktiivis 64/432/EMÜ on sätestatud, et kõnealuses direktiivis sätestatud teatavate tingimuste täitmise puhul võib liikmesriikide või nende osade või piirkondade veisekarjad tunnistada ametlikult vabaks tuberkuloosist, brutselloosist ja veiste ensootilisest leukoosist.
(7)
Veiste tuberkuloosi, veiste brutselloosi ja veiste ensootilise leukoosi vabaks tunnistatud liikmesriikide piirkondade loetelud on sätestatud komisjoni 23. juuni 2003. aasta otsuses 2003/467/EÜ, millega kehtestatakse teatavate liikmesriikide ja liikmesriikide piirkondade ametlikult tuberkuloosist, brutselloosist ja veiste ensootilisest leukoosist vaba staatus seoses veisekarjadega. (4)
(8)
Selleks et Abruzzo maakonna Pescara provintsile saaks seoses veisekarjadega anda ametlikult tuberkuloosivaba piirkonna staatuse, on Itaalia komisjonile esitanud kõnealuse provintsi kohta dokumendid, millest ilmneb vastavus direktiivis 64/432/EMÜ sätestatud asjakohastele nõuetele.
(9)
Itaalia on esitanud komisjonile Toscana maakonna Pistoia ning Siena provintsi, Lazio maakonna Rieti provintsi, Lombardia maakonna Milano provintsi, Liguuria maakonna Imperia ning Savona provintsi, Abruzzo maakonna Pescara provintsi ning Friuli-Venezia Giulia maakonna kohta dokumendid, millest ilmneb vastavus direktiiviga 64/432/EMÜ ettenähtud asjakohastele tingimustele, nii et kõnealustele provintsidele ja maakonnale saaks veisekarjade osas anda ametlikult tuberkuloosivaba piirkonna staatuse.
(10)
Itaalia on esitanud komisjonile Marche maakonna Pesaro, Ancona ning Macerata provintsi, Lazio maakonna Rieti ning Frosinone provintsi, Liguuria maakonna Imperia provintsi, Abruzzo maakonna Pescara provintsi ning Friuli-Venezia Giulia maakonna kohta dokumendid, millest ilmneb vastavus direktiiviga 64/432/EMÜ ettenähtud asjakohastele tingimustele, nii et kõnealustele provintsidele ja maakonnale saaks veisekarjade osas anda ametlikult veiste ensootilise leukoosi vaba piirkonna staatuse.
(11)
Pärast Itaalia esitatud dokumentide hindamist tuleks asjaomased provintsid ja asjaomane maakond kuulutada ametlikult veiste tuberkuloosi, veiste brutselloosi ja veiste ensootilise leukoosi vabaks.
(12)
Seepärast tuleks otsuseid 93/52/EMÜ ja 2003/467/EÜ vastavalt muuta.
(13)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄEOLEVA OTSUSE:
Artikkel 1
Otsuse 93/52/EMÜ I ja II lisa muudetakse vastavalt käesoleva otsuse I lisale.
Artikkel 2
Otsuse 2003/467/EÜ I, II ja III lisa muudetakse vastavalt käesoleva otsuse II lisale.
Artikkel 3
Käesolev otsus on adresseeritud liikmesriikidele.
Brüssel, 21. veebruar 2006

Labels: 18
6